# ג'וזי כץ

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ג'וזי כץ
מקור | פנסילבניה, ארצות הברית
שנות פעילות | 1960- עד היום
ז'אנר | רוק, פופ
חברת תקליטים | P&C
חברי ההרכב | {{{חברי ההרכב}}}
חברים לשעבר | {{{חברים לשעבר}}}
{{{אתר}}}

ג'וזי כץ (נולדה ב-14 באוגוסט 1940), זמרת ישראלית.

כץ נולדה בשם ג'וזפין מרסיה כץ בשנת 1940 בפיטסבורג, ארצות הברית. בשנת 1959, בגיל 19, עלתה כץ לישראל במסגרת גרעין של תנועת הנוער הבונים ושהתה בקיבוצים גשר הזיו ואורים. בתחילת שנות השישים עברה להתגורר בתל אביב, ובשנת 1963 השתתפה כרקדנית, במחזמר "גבירתי הנאווה", לאחר מכן שיחקה בהצגה "איך להצליח בעסקים". באותה תקופה פגשה את המוזיקאי שמוליק קראוס, במהרה נהפכה לבת זוגתו, ובהשפעתו החלה לעסוק בשירה. בתחילת דרכה שרה באנגלית בעיקר במועדונים שונים, בעוד קראוס מלווה אותה בנגינה. בשנת 1964 הקליטה כץ את שירה הראשון בעברית "דונה דונה", אותו עבד פי. סי. אושרוביץ והפיק קראוס. לאחר מכן השתתפה בהרכב מוזיקלי יחד עם קראוס,זיגי סקרבניק ונגנים שונים.

בשנת 1966 הקימה כץ, לצד בעלה, שמוליק קראוס, ואריק איינשטיין את להקת "החלונות הגבוהים". כץ שמשה כסולנית בלהקה ובעיקר כזמרת קולות ליווי. הלהקה זכתה להצלחה רבה, ויש הטוענים שעשתה מהפכה במוזיקה הישראלית כששילבה מאפייני מוזיקת פופ ורוק בשיריה. לאחר מכן החל ההרכב להופיע בבריטניה, שם תפקדה כץ כסולנית בולטת, עקב הקלות בה שרה בשפת האם שלה, האנגלית. לאחר פירוק הלהקה בסוף שנות השישים, הוציאה סינגל בשם "יום הולדת למולדת", ולאחר מכן עברה להתגורר עם קראוס לצד משפחתה בניו יורק. בשנת 1970 חזרה כץ ארצה, במטרה להשתתף בסדרת הטלוויזיה של חבורת לול, ולאחר מכן בסרט הקולנוע של החבורה "שבלול", בבימויו של בועז דוידזון, ולצד אורי זוהר ושלום חנוך. באותה שנה השתתפה כץ באלבומם של שלום חנוך ואריק איינשטיין "פלסטלינה" וביצעה את השיר "מה אתי", שזוכה להצלחה רבה עד היום. בשנת 1971 הצטרפה, יחד עם קראוס, ללהקת "כיף התקווה הטובה", הרכבו של זהר לוי. למרות הפירוק המהיר, מספר שירים פורסמו ונחלו הצלחה, ביניהם "אצלי הכול בסדר" ו"לוח וגיר".

ב-1972 הצטרפה כץ לצמד הדודאים, בני אמדורסקי וישראל גוריון, להרכב שנקרא "הטוב הרע והנערה". בפסטיבל הזמר לאותה שנה ביצעו את השיר "טוב לי לשיר", אותו יצרו אהוד מנור ושמוליק קראוס. הלהקה ביצעה בעיקר גרסאות עבריות לשירים אמריקאיים ידועים, אותם מנור תרגם וכתב, ביניהם "בייבי קר בחוץ" ו"שמור לי חלום קטן", אך גם שירים מקוריים שכתב מנור והלחין קראוס, כמו "ימים של קולנוע", "אלו השמות" ו"הדבר הזה", אותם נהגו לבצע במופעיהם השונים. באותה שנה השתתפה בסרט "שוד הטלפונים הגדול" של מנחם גולן. בשנת 1973, לאחר סיום מופעי "הטוב הרע והנערה", ביצעה את "בת הרב ואימה" בערב שירי משוררים של גלי צה"ל שנחל הצלחה. באותה שנה הצטרפה לקראוס ולאלי מגן להרכב-בת של "החלונות הגבוהים", שבצע את רוב השירים המקוריים של ההרכב המקורי. באותה תקופה הקליטו את "אצלי הכול בסדר" שכתבו והלחינו שלום חנון, מאיר אריאל, יעקב רוטבליט וקראוס עצמו בימי "כיף התקווה הטובה", והשתתפו עם השיר "אלישבע מה נחמדת" ו"אמנון ותמר" בפסטיבל שירי משוררים לילדים, את רובם כץ בצעה.

כרזת הסרט "אצלי הכול בסדר" על חייה של כץ

ב-1974 בצעה את השיר "ילד רע" בתוכנית הטלוויזיה "הצועני השורק". בשנת 1975 יצאו כץ וקראוס במופע שירי הילדים של מרים ילן-שטקליס "לבד ביחד ולבד לבד" וביצעו בין השאר את "ענן", "שמש שמש במרום" ו"נתפייסה". באותה שנה הקליטה כץ את השיר "אראלה" עם חנן יובל ואת "שיר אהבה עצוב" שכתב אסי דיין. ב-1976 ביצעה יחד עם קראוס את השיר "שוב", וב-1977 לבדה את "ימי ראשית הקיץ". כמו כן בצעה באותה שנה בפסטיבל שירי הילדים את "תני לי להחליט" ואת "לא רוצה לישון". בשנת 1978 השתתפה בסרטו של יקי יושע "סוסעץ", החלה לבצע שירים בלהקת גזוז של דני סנדרסון והקליטה שירים משלה, ביניהם "כמו פעם". שנה לאחר מכן השתתפה במופע הילדים "פסטיזמר" עם השיר "אם רק היה אומר לי".

בשנת 1981 הקליטה שיר נוסף, לו גם כתבה את המילים, בשם "שיר אופטימי". באותה תקופה חווה הזוג משברים רבים עקב מצבו הנפשי הרגיש של קראוס, מעצריו ואישפוזיו הרבים, ולטענתה, קראוס אף נהג להכותה. ב-1982 עזבה כץ את הארץ ועברה להתגורר בארצות הברית עם שני ילדיה, בן ושם. היא נישאה למנהל בכיר בחברתו של דונלד טראמפ, שנהרג לאחר מכן בתאונת דרכים.

בשנת 1997, לאחר חמש-עשרה שנים שנעלמה מתודעת הציבור הישראלי, השתתפה כץ באלבומו של נתן כהן, "תחנת דרכים", בביצוע השיר "אחכה לך". ב-1999 חזרה לארץ והופיעה יחד עם חנן יובל ועוזי חיטמן במופעים שונים, ביניהם של טל גורדון ורונה קינן, איתם בצעה את "ימי ראשית הקיץ". בשנת 2000 הוציאה כץ אלבום משלה, "התשמע קולי", שכלל את מיטב שיריה בהרכבים השונים, בנוסף לשני שירים חדשים בעיבודו של חמי רודנר, "אני סולחת" שיצר גלעד שגב, ו"מישהו" שיצר אביב גפן. ב-2003 שיחקה ב"זהירות מצלמה". בשנת 2005 יצא סרט דוקומנטרי על חייה בשם "אצלי הכול בסדר", שהופץ גם בארצות הברית.

## [עריכה] קישורים חיצוניים

- ג'וזי כץ, באתר MOOMA
- ג'וזי כץ, במסד הנתונים הקולנועיים IMDb (באנגלית)
- ג'וזי כץ, באתר E! Online, ערוץ הבידור (ישראל)

מקור: http://he.wikipedia.org../../../%D7%92/27/%D7%95/%D7%92%27%D7%95%D7%96%D7%99_%D7%9B%D7%A5.html

קטגוריות: זמרים לפי שפה: עברית | זמרים ישראלים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש